2016. gada 12. janvārī Rīkojums Nr. 15

Rīgā (prot. Nr. 2  15. §)

**Par valsts nekustamā īpašuma Tirgus ielā 19, Krāslavā, Krāslavas novadā, nodošanu Krāslavas novada pašvaldības īpašumā**

1. Saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Iekšlietu ministrijai nodot bez atlīdzības Krāslavas novada pašvaldības īpašumā nekustamo īpašumu (nekustamā īpašuma kadastra Nr. 6001 001 0238) – jaunbūvi (būves kadastra apzīmējums 6001 001 0238 001) un zemes vienību 0,1608 ha platībā (zemes vienības kadastra apzīmējums 6001 001 0238) – Tirgus ielā 19, Krāslavā, Krāslavas novadā, kas ierakstīts zemesgrāmatā uz valsts vārda Iekšlietu ministrijas personā (turpmāk – nekustamais īpašums), pašvaldības autonomās funkcijas īstenošanai saskaņā ar likuma "Par pašvaldībām" 15. panta pirmās daļas 10. punktu –saimnieciskās darbības veicināšanai attiecīgajā administratīvajā teritorijā un bezdarba samazināšanai.

2. Krāslavas novada pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minētās funkcijas īstenošanai.

3. Krāslavas novada pašvaldībai, nostiprinot zemesgrāmatā īpašuma tiesības uz nekustamo īpašumu:

3.1. norādīt, ka īpašuma tiesības nostiprinātas uz laiku, kamēr Krāslavas novada pašvaldība nodrošina šā rīkojuma 1. punktā minētās funkcijas īstenošanu;

3.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

4. Šā rīkojuma 3.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai apgūtu Eiropas Savienības fondu līdzekļus.

Ministru prezidente Laimdota Straujuma

Iekšlietu ministrs,

satiksmes ministra

pienākumu izpildītājs Rihards Kozlovskis